CELEX: 32015D1506
Language: hu
Date: 2015-09-08 00:00:00
Title: A Bizottság (EU) 2015/1506 végrehajtási határozata (2015. szeptember 8.) a belső piacon történő elektronikus tranzakciókhoz kapcsolódó elektronikus azonosításról és bizalmi szolgáltatásokról szóló 910/2014/EU európai parlamenti és tanácsi rendelet 27. cikkének (5) bekezdése és 37. cikkének (5) bekezdése szerint a közigazgatási szervek által elismert fokozott biztonságú elektronikus aláírások és fokozott biztonságú bélyegzők formátumaira vonatkozó specifikációk meghatározásáról (EGT-vonatkozású szöveg)

9.9.2015   
            
            
               HU
            
            
               Az Európai Unió Hivatalos Lapja
            
            
               L 235/37
            
         A BIZOTTSÁG (EU) 2015/1506 VÉGREHAJTÁSI HATÁROZATA
   (2015. szeptember 8.)
   a belső piacon történő elektronikus tranzakciókhoz kapcsolódó elektronikus azonosításról és bizalmi szolgáltatásokról szóló 910/2014/EU európai parlamenti és tanácsi rendelet 27. cikkének (5) bekezdése és 37. cikkének (5) bekezdése szerint a közigazgatási szervek által elismert fokozott biztonságú elektronikus aláírások és fokozott biztonságú bélyegzők formátumaira vonatkozó specifikációk meghatározásáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a belső piacon történő elektronikus tranzakciókhoz kapcsolódó elektronikus azonosításról és bizalmi szolgáltatásokról, valamint az 1999/93/EK irányelv hatályon kívül helyezéséről szóló, 2014. július 23-i 910/2014/EU európai parlamenti és tanácsi rendeletre (1) és különösen annak 27. cikke (5) bekezdésére és 37. cikkének (5) bekezdésére,
   mivel:
   
               (1)
            
            
               A tagállamoknak ki kell alakítaniuk az olyan szükséges technikai eszközöket, amelyek lehetővé teszik számukra a közigazgatási szervek által vagy azok nevében felajánlott online szolgáltatások használatakor szükséges elektronikusan aláírt dokumentumok feldolgozását.
            
         
               (2)
            
            
               A 910/2014/EU rendelet előírja, hogy a közigazgatási szervek által vagy azok nevében nyújtott online szolgáltatások használatához fokozott biztonságú elektronikus aláírás vagy bélyegző használatát előíró tagállamoknak el kell ismerniük a fokozott biztonságú elektronikus aláírásokat és bélyegzőket, a minősített tanúsítványon alapuló fokozott biztonságú elektronikus aláírásokat és bélyegzőket, és a meghatározott formátumú, vagy meghatározott referencia-módszerekkel hitelesített alternatív formátumú minősített elektronikus aláírásokat és bélyegzőket.
            
         
               (3)
            
            
               Az adott formátumok és referencia-módszerek meghatározásakor figyelembe kell venni a meglévő gyakorlatokat, szabványokat és uniós jogi aktusokat.
            
         
               (4)
            
            
               A 2014/148/EU bizottsági végrehajtási határozat (2) meghatározott egy sor fokozott biztonságú elektronikus aláírás-formátumot a legelterjedtebbek közül, amelyeket a tagállamoknak technikailag támogatniuk kell, ha az online közigazgatási eljárásokhoz fokozott biztonságú elektronikus aláírás szükséges. A referenciaformátumok létrehozása azt a célt szolgálja, hogy megkönnyítse az elektronikus aláírások határokon átnyúló hitelesítését és javítsa az elektronikus eljárások határokon átnyúló átjárhatóságát.
            
         
               (5)
            
            
               Az e határozat mellékletében felsorolt szabványok a fokozott biztonságú elektronikus aláírások formátumaira vonatkozó meglévő szabványok. A hivatkozott formátumok hosszú távú archiválási formáit a szabványügyi szervek jelenleg vizsgálják felül, ezért a hosszú távú archiválás részleteit meghatározó szabványok nem tartoznak e határozat hatálya alá. Ha majd rendelkezésre áll a hivatkozott szabványok új verziója, akkor a hosszú távú archiválással kapcsolatos szabványokra és rendelkezésekre történő hivatkozások is felülvizsgálatra kerülnek.
            
         
               (6)
            
            
               A fokozott biztonságú elektronikus aláírások és a fokozott biztonságú elektronikus bélyegzők technikai szempontból hasonlóak egymáshoz. Ezért a fokozott biztonságú elektronikus aláírások formátumaira vonatkozó szabványokat értelemszerűen kell alkalmazni a fokozott biztonságú elektronikus bélyegzőkre is.
            
         
               (7)
            
            
               Amennyiben a technikailag általánosan támogatott formátumoktól eltérő elektronikus aláírás- vagy bélyegzőformátumokat alkalmaznak az aláírásra, illetve bélyegzésre, akkor az elektronikus aláírások, illetve bélyegzők határokon átnyúló ellenőrzését lehetővé tevő hitelesítési eszközt kell biztosítani. Ahhoz, hogy a fogadó tagállam megbízhasson más tagállamok hitelesítési eszközeiben, könnyen elérhető tájékoztatást kell biztosítani ezekről a hitelesítési eszközökről az elektronikus dokumentumokban, az elektronikus aláírásokban vagy az elektronikus dokumentumkonténerekben.
            
         
               (8)
            
            
               Amennyiben egy tagállam közigazgatási szolgáltatásaiban rendelkezésre állnak automatizált feldolgozásra alkalmas elektronikusaláírás- vagy -bélyegzőhitelesítési lehetőségek, a fogadó tagállam számára is elérhetővé kell tenni és biztosítani kell az ilyen hitelesítési lehetőségeket. Mindazonáltal e határozat nem gátolhatja meg a 910/2014/EU rendelet 27. cikke (1) és (2) bekezdésének, valamint 37. cikke (1) és (2) bekezdéseinek alkalmazását akkor, ha alternatív módszerek esetén a hitelesítési lehetőségek automatizált feldolgozása nem lehetséges.
            
         
               (9)
            
            
               Ahhoz, hogy összehasonlítható követelményeket biztosítsunk a hitelesítéshez és fokozzuk a bizalmat az általánosan támogatottaktól eltérő elektronikus aláírás- és bélyegzőformátumokhoz a tagállamok által biztosított hitelesítési lehetőségekben, a hitelesítési eszközökre e határozatban megállapított követelmények a 910/2014/EU rendelet 32. és 40. cikkében említett, a minősített elektronikus aláírások és bélyegzők hitelesítésére vonatkozó követelményeket veszik alapul.
            
         
               (10)
            
            
               Az e határozatban előírt intézkedések összhangban vannak a 910/2014/EU rendelet 48. cikkével létrehozott bizottság véleményével,
            
         ELFOGADTA EZT A HATÁROZATOT:
   1. cikk
   A 910/2014/EU rendelet 27. cikkének (1) és (2) bekezdése szerint fokozott biztonságú elektronikus aláírást vagy minősített tanúsítványon alapuló fokozott biztonságú elektronikus aláírást előíró tagállamok elismerik az XML, CMS és PDF formátumú, B, T vagy LT megfelelőségi szintű fokozott biztonságú elektronikus aláírásokat, valamint a kapcsolódó aláírás-konténert tartalmazó fokozott biztonságú elektronikus aláírásokat, amennyiben az aláírások megfelelnek a mellékletben foglalt technikai specifikációnak.
   2. cikk
   (1)   A 910/2014/EU rendelet 27. cikkének (1) és (2) bekezdése szerint fokozott biztonságú elektronikus aláírást vagy minősített tanúsítványon alapuló fokozott biztonságú elektronikus aláírást előíró tagállamok elismernek az e határozat 1. cikkében említett elektronikus aláírás-formátumoktól eltérő formátumokat is, feltéve, hogy az aláíró által igénybe vett bizalmi szolgáltató székhelye szerinti tagállam más tagállamoknak aláírás-hitelesítési lehetőségeket kínál, amelyek lehetőség szerint alkalmasak automatizált feldolgozásra.
   (2)   Az aláírás-hitelesítési lehetőségeknek:
   
               a)
            
            
               lehetővé kell tenniük a tagállamok számára, hogy online, ingyenesen és a nyelvet nem beszélők számára is érthetően hitelesítsék a kapott elektronikus aláírásokat;
            
         
               b)
            
            
               meg kell jelenniük az aláírt dokumentumban, az elektronikus aláírásban vagy az elektronikus dokumentumkonténerben; és
            
         
               c)
            
            
               igazolniuk kell a fokozott biztonságú elektronikus aláírás hitelességét, amennyiben:
               
                           1.
                        
                        
                           a fokozott biztonságú elektronikus aláírást alátámasztó tanúsítvány érvényes volt az aláírás időpontjában, és ha a fokozott biztonságú elektronikus aláírást minősített tanúsítvány támasztja alá, akkor a fokozott biztonságú elektronikus aláírást alátámasztó minősített tanúsítvány az aláírás időpontjában egy olyan, elektronikus aláírásokra vonatkozó minősített tanúsítvány volt, amely megfelel a 910/2014/EU rendelet I. mellékletének, és egy minősített bizalmi szolgáltató adta ki azt;
                        
                     
                           2.
                        
                        
                           az aláírás-hitelesítési adatok megfelelnek a szolgáltatást igénybe vevő fél számára megadott adatoknak;
                        
                     
                           3.
                        
                        
                           a szolgáltatást igénybe vevő fél pontosan megkapja az aláírót egyedi módon azonosító adatokat;
                        
                     
                           4.
                        
                        
                           amennyiben az aláírás időpontjában álnév használatára került sor, az álnév használatának tényét egyértelműen feltüntették a szolgáltatást igénybe vevő fél számára;
                        
                     
                           5.
                        
                        
                           ha a fokozott biztonságú elektronikus aláírást minősített elektronikus aláírást létrehozó eszközzel állítottak elő, bármely ilyen eszköz használatát egyértelműen feltüntették a szolgáltatást igénybe vevő fél számára;
                        
                     
                           6.
                        
                        
                           az aláírt adatok sértetlensége nem került veszélybe;
                        
                     
                           7.
                        
                        
                           az aláírás időpontjában teljesültek a 910/2014/EU rendelet 26. cikkében foglalt követelmények;
                        
                     
                           8.
                        
                        
                           a fokozott biztonságú elektronikus aláírás hitelesítésére használt rendszer biztosítja a hitelesítési eljárás pontos eredményét a szolgáltatást igénybe vevő fél számára, és lehetővé teszi, hogy a szolgáltatást igénybe vevő fél minden, a biztonságot érintő problémát észleljen.
                        
                     
         3. cikk
   A 910/2014/EU rendelet 37. cikkének (1) és (2) bekezdése szerint fokozott biztonságú elektronikus bélyegzőt vagy minősített tanúsítványon alapuló fokozott biztonságú elektronikus bélyegzőt előíró tagállamok elismerik az XML, CMS és PDF formátumú, B, T vagy LT megfelelőségi szintű fokozott biztonságú elektronikus bélyegzőket, valamint a kapcsolódó aláírás-konténert tartalmazó fokozott biztonságú elektronikus bélyegzőket, amennyiben a bélyegzők megfelelnek a mellékletben foglalt technikai specifikációnak.
   4. cikk
   (1)   A 910/2014/EU rendelet 37. cikkének (1) és (2) bekezdése szerint fokozott biztonságú elektronikus bélyegzőt vagy minősített tanúsítványon alapuló fokozott biztonságú elektronikus bélyegzőt előíró tagállamok elismerik az e határozat 3. cikkében említett elektronikus bélyegzőformátumoktól eltérő formátumokat is, feltéve, hogy a bélyegző létrehozója által igénybe vett bizalmi szolgáltató székhelye szerinti tagállam más tagállamoknak bélyegzőhitelesítési lehetőségeket kínál, amelyek lehetőség szerint alkalmasak automatizált feldolgozásra.
   (2)   A bélyegzőhitelesítési lehetőségeknek:
   
               a)
            
            
               lehetővé kell tenniük a tagállamok számára, hogy online, ingyenesen és a nyelvet nem beszélők számára is érthetően hitelesítsék a kapott elektronikus bélyegzőket;
            
         
               b)
            
            
               meg kell jelenniük a bélyegzővel ellátott dokumentumban, az elektronikus bélyegzőben vagy az elektronikus dokumentumkonténerben;
            
         
               c)
            
            
               igazolniuk kell a fokozott biztonságú elektronikus bélyegző hitelességét, amennyiben:
               
                           1.
                        
                        
                           a fokozott biztonságú elektronikus bélyegzőt alátámasztó tanúsítvány érvényes volt a bélyegzés időpontjában, és ha a fokozott biztonságú elektronikus bélyegzőt minősített tanúsítvány támasztja alá, akkor a fokozott biztonságú elektronikus bélyegzőt alátámasztó minősített tanúsítvány a bélyegzés időpontjában egy olyan, elektronikus bélyegzőkre vonatkozó minősített tanúsítvány volt, amely megfelel a 910/2014/EU rendelet III. mellékletének, és egy minősített bizalmi szolgáltató adta ki azt;
                        
                     
                           2.
                        
                        
                           a bélyegzőhitelesítési adatok megfelelnek a szolgáltatást igénybe vevő fél számára megadott adatoknak;
                        
                     
                           3.
                        
                        
                           a szolgáltatást igénybe vevő fél pontosan megkapja a bélyegző létrehozóját egyedi módon azonosító adatokat;
                        
                     
                           4.
                        
                        
                           amennyiben a bélyegzés időpontjában álnév használatára került sor, az álnév használatának tényét egyértelműen feltüntették a szolgáltatást igénybe vevő fél számára;
                        
                     
                           5.
                        
                        
                           ha a fokozott biztonságú elektronikus bélyegzőt minősített elektronikus bélyegzőt létrehozó eszközzel állítottak elő, bármely ilyen eszköz használatát egyértelműen feltüntették a szolgáltatást igénybe vevő fél számára;
                        
                     
                           6.
                        
                        
                           a bélyegzővel ellátott adatok sértetlensége nem került veszélybe;
                        
                     
                           7.
                        
                        
                           a bélyegzés időpontjában teljesültek a 910/2014/EU rendelet 36. cikkében foglalt követelmények;
                        
                     
                           8.
                        
                        
                           a fokozott biztonságú elektronikus bélyegző hitelesítésére használt rendszer biztosítja a hitelesítési eljárás pontos eredményét a szolgáltatást igénybe vevő fél számára, és lehetővé teszi, hogy a szolgáltatást igénybe vevő fél minden, a biztonságot érintő problémát észleljen.
                        
                     
         5. cikk
   Ez a határozat az Európai Unió Hivatalos Lapjában való kihirdetését követő huszadik napon lép hatályba.
   
      Ez a határozat teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. szeptember 8-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 257., 2014.8.28., 73. o.
   
   
      (2)  A Bizottság 2014. március 17-i 2014/148/EU végrehajtási határozata az illetékes hatóságok által a belső piaci szolgáltatásokról szóló 2006/123/EK európai parlamenti és tanácsi irányelv alapján elektronikusan aláírt dokumentumok országhatáron átnyúló feldolgozására vonatkozó minimumkövetelményekről szóló 2011/130/EU határozat módosításáról. (HL L 80., 2014.3.19., 7. o.)
   
      MELLÉKLET
      
         Az XML, CMS és PDF formátumú, fokozott biztonságú elektronikus aláírásokra és a kapcsolódó aláírás-konténerre vonatkozó technikai specifikációk jegyzéke
      
      A határozat 1. cikkében említett fokozott biztonságú elektronikus aláírásoknak meg kell felelniük az alábbi ETSI technikai specifikációk egyikének, kivéve azok 9. pontját:
      
                  XAdES alapprofil
               
               
                  ETSI TS 103171 v.2.1.1. (1)
                  
               
            
                  CAdES alapprofil
               
               
                  ETSI TS 103173 v.2.2.1. (2)
                  
               
            
                  PAdES alapprofil
               
               
                  ETSI TS 103172 v.2.2.2. (3)
                  
               
            A határozat 1. cikkében említett kapcsolódó aláírás-konténernek meg kell felelnie az alábbi ETSI technikai specifikációnak:
      
                  A kapcsolódó aláírás-konténer alapprofilja
               
               
                  ETSI TS 103174 v.2.2.1 (4)
                  
               
            
         Az XML, CMS és PDF formátumú, fokozott biztonságú elektronikus bélyegzőkre és a kapcsolódó bélyegzőkonténerre vonatkozó technikai specifikációk jegyzéke
      
      A határozat 3. cikkében említett fokozott biztonságú elektronikus bélyegzőknek meg kell felelniük az alábbi ETSI technikai specifikációk egyikének, kivéve azok 9. pontját:
      
                  XAdES alapprofil
               
               
                  ETSI TS 103171 v.2.1.1.
               
            
                  CAdES alapprofil
               
               
                  ETSI TS 103173 v.2.2.1.
               
            
                  PAdES alapprofil
               
               
                  ETSI TS 103172 v.2.2.2.
               
            A határozat 3. cikkében említett kapcsolódó bélyegzőkonténernek meg kell felelnie az alábbi ETSI technikai specifikációnak:
      
                  A kapcsolódó bélyegzőkonténer alapprofilja
               
               
                  ETSI TS 103174 v.2.2.1.
               
            
         (1)  http://www.etsi.org/deliver/etsi_ts/103100_103199/103171/02.01.01_60/ts_103171v020101p.pdf
      
         (2)  http://www.etsi.org/deliver/etsi_ts/103100_103199/103173/02.02.01_60/ts_103173v020201p.pdf
      
         (3)  http://www.etsi.org/deliver/etsi_ts/103100_103199/103172/02.02.02_60/ts_103172v020202p.pdf
      
         (4)  http://www.etsi.org/deliver/etsi_ts/103100_103199/103174/02.02.01_60/ts_103174v020201p.pdf